CELEX: 52016PC0624
Language: lt
Date: 2016-09-30
Title: Pasiūlymas EUROPOS PARLAMENTO IR TARYBOS SPRENDIMAS dėl nenumatytų atvejų rezervo lėšų mobilizavimo 2016 m.

EUROPOS KOMISIJA
            Briuselis, 2016 09 30
            COM(2016) 624 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl nenumatytų atvejų rezervo lėšų mobilizavimo 2016 m.
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               2013 m. gruodžio 2 d. Tarybos reglamentu Nr. 1311/2013 (ES, Euratomas), kuriuo nustatoma 2014–2020 m. daugiametė finansinė programa
                  1
                (toliau – DFP reglamentas), suteikiama galimybė, kaip kraštutinę priemonę reaguojant į nenumatytas aplinkybes, mobilizuoti 0,03 % ES 28 bendrųjų nacionalinių pajamų neviršijančias nenumatytų atvejų rezervo lėšas. Remiantis 2016 m. DFP techniniu patikslinimu
                  2
                pagal DFP reglamento 6 straipsnį, 2016 m. absoliuti nenumatytų atvejų rezervo lėšų suma yra 4 438,2 mln. EUR.
            
            
               Remdamasi DFP reglamento 13 straipsniu ir išnagrinėjusi visas galimybes finansuoti papildomus ir nenumatytus įsipareigojimų asignavimų poreikius, Komisija siūlo 2016 m. mobilizuoti 240,1 mln. EUR nenumatytų atvejų rezervo lėšų, kad su 2016 finansinių metų Europos Sąjungos bendrojo biudžeto 3 išlaidų kategorijos (Saugumas ir pilietybė) išlaidomis susiję įsipareigojimų asignavimai būtų papildyti, viršijant įsipareigojimų asignavimų viršutines ribas – 2 546 mln. EUR galiojančiomis kainomis.
            
            
               Pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  3
                14 punktą Komisija išanalizavo, kokios yra galimybės perskirstyti dideles esamo biudžeto sumas.
            
            
               Remdamasi DFP reglamento 13 straipsnio 3 dalimi, Komisija siūlo 3 išlaidų kategorijos išlaidų viršutinių ribų padidinimą kompensuoti iš nepaskirstytos maržos, likusios iki 5 išlaidų kategorijos (Administravimas) 2016 m. viršutinių ribų.
            
            
               Šis pasiūlymas papildo 2015 m. lapkričio 25 d. Europos Parlamento ir Tarybos sprendimą (ES) 2016/253 mobilizuoti visą lankstumo priemonei skirtą sumą
                  4
                (2017 m. – 520 mln. EUR, 2016 m. – 510 mln. EUR, o 2015 m. – 500 mln. EUR) skubioms biudžeto priemonių, skirtų pabėgėlių krizei spręsti, išlaidoms finansuoti.
            
            
               2.LĖŠŲ MOBILIZAVIMO PAGRINDIMAS
            
            
               2.1.ĮVADAS 
            
            
               Migracijos, pabėgėlių ir saugumo krizės sprendimo vidaus priemonės finansuojamos iš 3 išlaidų kategorijos, naudojant Prieglobsčio, migracijos ir integracijos fondo (PMIF), Vidaus saugumo fondo (VSF) ir specializuotų agentūrų, kaip antai FRONTEX, EASO, „eu-LISA“ ir Europolo, lėšas. Be to, 2016 m. kovo 15 d. Taryba patvirtino naują priemonę
                  5
               , pagal kurią, reaguojant į išaugusį pabėgėlių ir migrantų antplūdį į Sąjungą, bus teikiama skubi humanitarinio pobūdžio parama.
            
            
               Kaip nurodyta susijusiame Komisijos pasiūlyme
                  6
               , šios naujos skubios paramos priemonės finansavimo 2016 m. poreikiai įvertinti 300 mln. EUR įsipareigojimų asignavimų ir 241 mln. EUR mokėjimų asignavimų suma
                  7
               . 199 mln. EUR įsipareigojimų asignavimų ir 130,2 mln. EUR mokėjimų asignavimų perskirstyti iš PMIF, iš pradžių 2016 m. balandžio 13 d. priėmus Taisomąjį biudžetą Nr. 1/2016
                  8
                (100 mln. EUR įsipareigojimų asignavimų ir 80,2 mln. EUR mokėjimų asignavimų), o vėliau rugpjūčio mėn. Komisijai perkėlus asignavimus pagal Finansinio reglamento 26 straipsnio 1 dalies c punktą (99 mln. EUR įsipareigojimų asignavimų ir 50 mln. EUR mokėjimų asignavimų). 
            
            
               2016 m. dar reikės finansuoti tikėtinus likusius poreikius, susijusius su naująja skubios paramos priemone: jie šiuo metu įvertinti 50 mln. EUR įsipareigojimų asignavimų ir 10 mln. EUR mokėjimų asignavimų suma. Be to, remiantis paskutiniu PMIF poreikių vertinimu, kuris bus patikslintas iki metų pabaigos, minėtą lėšų perskirstymą reikės iš dalies kompensuoti iš naujų asignavimų, iš kurių vien įsipareigojimams reikia 130 mln. EUR. Siekiant patenkinti neseniai Bulgarijos pateiktą prašymą suteikti skubią paramą, šis dalinis PMIF papildymas derinamas su Vidaus saugumo fondo lėšų, skirtų sienų apsaugai, padidinimu 70 mln. EUR įsipareigojimų asignavimų. Taip atsižvelgiama į tai, kad buvo išnaudotos beveik visos šiuo metu 2016 m. biudžete esančios lėšos, skirtos VSF skubiai paramai.
            
            
               Atsižvelgusi į tai, kad yra galimybių perskirstyti kitose 3 išlaidų kategorijos eilutėse esančias lėšas (9,9 mln. EUR), Komisija Taisomojo biudžeto Nr. 4/2016 projekte
                  9
                paprašė padidinti įsipareigojimų asignavimus 240,1 mln. EUR suma, viršijant šios išlaidų kategorijos viršutinę ribą.
            
            
               2016 m. 3 išlaidų kategorijos viršutinė riba – 2 546 mln. EUR galiojančiomis kainomis. 2016 m. biudžete patvirtinti 3 išlaidų kategorijos įsipareigojimų asignavimai siekia 4 052 mln. EUR sumą, o jai sudaryti jau reikėjo, laikantis DFP reglamento 11 straipsnio 2 dalies, mobilizuoti lankstumo priemonės lėšas (1 506 mln. EUR), viršijant 3 išlaidų kategorijos viršutinę ribą.
            
            
               Su migracija, pabėgėliais ir saugumu susijusios išlaidos sudaro daugiau nei 70 % visų išlaidų iki 3 išlaidų kategorijos viršutinės ribos. Komisija atidžiai išnagrinėjo visas perskirstymo galimybes. Tačiau galimybių perskirstyti lėšas šioje išlaidų kategorijoje mažai, todėl galima tenkinti tik nedidelę nurodytų įsipareigojimų asignavimų dalį, netrukdant sklandžiai veikti kitoms palyginti mažesnėms programoms.
            
            
               Taigi vienintelė galimybė tenkinti su įsipareigojimų asignavimais susijusius biudžeto poreikius – mobilizuoti nenumatytų atvejų rezervo lėšas. Šių lėšų mobilizavimą 2016 m. galima visiškai kompensuoti iš kitų išlaidų kategorijų maržų. 
            
            
               Mokėjimų asignavimų poreikiai bus tenkinami laikantis 2016 m. mokėjimų viršutinės ribos, todėl mobilizuoti nenumatytų atvejų rezervo lėšų mokėjimams nereikia.
            
            
               2.2.NENUMATYTŲ ATVEJŲ REZERVO LĖŠŲ NAUDOJIMAS KAIP KRAŠTUTINĖ PRIEMONĖ
            
            
               DFP reglamento 13 straipsnio 1 dalyje nenumatytų atvejų rezervo lėšų naudojimas apibrėžiamas kaip kraštutinė priemonė reaguojant į nenumatytas aplinkybes. 2016 m. biudžete paskirstyta visa iki 3 išlaidų kategorijos įsipareigojimų asignavimų viršutinės ribos likusi marža, todėl Komisija išnagrinėjo visas galimybes perskirstyti šios išlaidų kategorijos lėšas. 
            
         
         
            
               Kadangi 2016 m. biudžete mobilizuotos visos lankstumo priemonės lėšos (1 530 mln. EUR), vienintelė priemonė pašalinti atotrūkiui tarp 3 išlaidų kategorijos viršutinės ribos lygio ir įvertintų papildomų nenumatytų 2016 m. poreikių yra mobilizuoti 240,1 mln. EUR nenumatytų atvejų rezervo lėšų 2016 m. 
            
            
               2.3.NENUMATYTŲ APLINKYBIŲ POVEIKIS BIUDŽETUI 2016 M.
            
            
               Nors migracijos, pabėgėlių ir saugumo krizė prasidėjo 2015 m., jos poveikis ir pasekmės toliau kasdien kinta. Dėl trečiosiose šalyse priimtų politinių sprendimų, susijusių su pabėgėlių priėmimu jų teritorijoje ir sienų atvėrimu bei uždarymu, labai sunku numatyti trumpalaikę ir ilgalaikę šios srities raidą. Besikeičiantis krizės pobūdis ir jos nenuspėjamumas pateisina nenumatytų atvejų rezervo, kaip kraštutinės priemonės, naudojimą siekiant pašalinti nenumatytas migracijos, pabėgėlių ir saugumo krizės pasekmes 3 išlaidų kategorijos išlaidų poreikiams.
            
            
               3.NENUMATYTŲ ATVEJŲ REZERVO LĖŠŲ KOMPENSAVIMAS ATSIŽVELGIANT Į DFP VIRŠUTINES RIBAS 
            
            
               DFP reglamento 13 straipsnio 3 dalyje nustatyta, kad panaudotos nenumatytų atvejų rezervo lėšos visiškai kompensuojamos iš einamųjų ar ateinančių finansinių metų maržų.
            
            
               Remiantis DFP reglamento 13 straipsnio 4 dalimi, kompensuotos sumos pagal DFP toliau nenaudojamos, kad nebūtų viršytos bendros DFP nustatytų einamųjų ir ateinančių finansinių metų įsipareigojimų ir mokėjimų asignavimų viršutinės ribos. Todėl iš nenumatytų atvejų rezervo 3 išlaidų kategorijai 2016 m. mobilizuojami įsipareigojimų asignavimai ir susijusi kompensuojama suma neturi viršyti bendros 2017–2020 m. įsipareigojimų asignavimų viršutinės ribos. 
            
            
               Kadangi iki 5 išlaidų kategorijos 2016 m. viršutinės ribos likusi marža yra pakankama, Komisija siūlo mobilizuotas lėšas visiškai kompensuoti 2016 m., kad nebūtų padaryta įtakos 2017–2020 m. įsipareigojimų asignavimų poreikiams. 5 išlaidų kategorijoje kompensuojama suma sieks 240,1 mln. EUR (2016 m. lieka 291,9 mln. EUR marža). Bendra 2016 m. įsipareigojimų ir visos DFP įsipareigojimų viršutinė riba išliks nepakitusi.
            
            
               4.PAPILDOMI ELEMENTAI 
            
            
               Europos Parlamentui ir Tarybai primenama, kad, kaip nurodyta DFP reglamento 13 straipsnio 1 dalies paskutiniame sakinyje, šis sprendimas Europos Sąjungos oficialiajame leidinyje turi būti paskelbtas ne vėliau kaip Taisomojo biudžeto Nr. 4/2016 projektas.
            
            
               Pasiūlymas
            
            
               EUROPOS PARLAMENTO IR TARYBOS SPRENDIMAS
            
            
               dėl nenumatytų atvejų rezervo lėšų mobilizavimo 2016 m.
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo,
            
            
               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  10
               , ypač į jo 14 punkto antrą pastraipą,
            
            
               atsižvelgdami į Europos Komisijos pasiūlymą,
            
            
               kadangi: 
            
            
               (1) Tarybos reglamento (ES, Euratomas) Nr. 1311/2013
                  11
                13 straipsnyje nustatyta, kad sudaromas nenumatytų atvejų rezervas, kuris neviršija 0,03 % Sąjungos bendrųjų nacionalinių pajamų; 
            
            
               (2) remdamasi šio reglamento 6 straipsniu, Komisija apskaičiavo nenumatytų atvejų rezervo 2016 m. absoliučią sumą
                  12
               ;
            
            
               (3) išnagrinėjus visas kitas finansines galimybes reaguoti į nenumatytas aplinkybes neviršijant 2016 m. 3 išlaidų kategorijos (Saugumas ir pilietybė) viršutinių ribų ir pasiūlius mobilizuoti visą 2016 m. 3 ir 4 išlaidų kategorijoms skirtą lankstumo priemonės lėšų sumą (1 530 mln. EUR), būtina mobilizuoti nenumatytų atvejų rezervo lėšas siekiant patenkinti dėl migracijos, pabėgėlių ir saugumo krizės kylančius poreikius, padidinant 2016 finansinių metų Europos Sąjungos bendrojo biudžeto 3 išlaidų kategorijos įsipareigojimų asignavimus, viršijant šios išlaidų kategorijos viršutinę ribą;
            
         
         
            
               (4) atsižvelgiant į šią ypatingą padėtį laikoma, kad Reglamento (ES, Euratomas) Nr. 1311/2013 13 straipsnio 1 dalyje nurodyta kraštutinės priemonės naudojimo sąlyga yra įvykdyta,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               2016 finansinių metų Sąjungos bendrajam biudžetui mobilizuojamos nenumatytų atvejų rezervo lėšos, siekiant skirti 240,1 mln. EUR įsipareigojimų asignavimų sumą, viršijant daugiametės finansinės programos 3 išlaidų kategorijos įsipareigojimų asignavimų viršutinę ribą.
            
            
               2 straipsnis
            
            
               240,1 mln. EUR įsipareigojimų asignavimų suma, 2016 finansiniais metais mobilizuota iš nenumatytų atvejų rezervo lėšų, visiškai kompensuojama iš 5 išlaidų kategorijos (Administravimas) maržos.
            
            
               3 straipsnis
            
            
               Šis sprendimas skelbiamas Europos Sąjungos oficialiajame leidinyje.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  OL L 347, 2013 12 20, p. 884.
               
               
                  
                     (2)
                  COM(2015) 320, 2015 5 22.
               
               
                  
                     (3)
                  OL C 373, 2013 12 20, p. 1.
               
               
                  
                     (4)
                  OL L 47, 2016 2 24, p. 6.
               
               
                  
                     (5)
                  OL L 70, 2016 3 16, p. 1.
               
               
                  
                     (6)
                  COM(2016) 115, 2016 3 2.
               
               
                  
                     (7)
                  80 % išankstinio finansavimo.
               
               
                  
                     (8)
                  OL L 43, 2016 5 31.
               
               
                  
                     (9)
                  COM(2016) 623, 2016 9 30.
               
               
                  
                     (10)
                  OL C 373, 2013 12 20, p. 1.
               
               
                  
                     (11)
                  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma daugiametė finansinė programa 2014–2020 m. (OL L 347, 2013 12 20, p. 884).
               
               
                  
                     (12)
                  2015 m. gegužės 22 d. Komisijos komunikatas Europos Parlamentui ir Tarybai dėl 2016 m. finansinės programos techninio patikslinimo pagal BNP pokyčius (COM(2015) 320, 2015 5 22).